Line Barfod (EL), 2004-03-16:
Enhedslisten er også enig i intentionerne om, at vi skal have nogle målsætninger for, hvor hurtigt sagerne skal igennem, både i forhold til politiets efterforskning, altså retssystemet, og i forhold til kommunernes sagsbehandling. Vi tror på, at målsætninger om tidsfrister osv., hvor lang tid det normalt skal tage, kan være en væsentlig del af arbejdet.
men det er vigtigt at have et mål for, hvor hurtigt det skal gå i de ukomplicerede sager.
Vi mener så, at det for en række af disse unge stadig er meget lang tid, også med de tal, der står her, men vi er klar over, at det næppe kan gøres hurtigere, når vi snakker om, at en sag skal hele vejen igennem retssystemet.
Derfor har vi fremsat det forslag, vi skal behandle i morgen, om, at de unge, i stedet for at komme ind i retssystemet, inden 5 dage efter at politiet har taget dem, skal ud i et ungdomsprojekt, så de kan mærke en øjeblikkelig konsekvens.
Men det er jo så et andet forslag, som vi debatterer i morgen. Med hensyn til Socialdemokratiets forslag så tror jeg, det er vigtigt at understrege, at det også kræver nogle ressourcer; at det er vigtigt, at man så prioriterer, at der er de ressourcer, der skal til, for at leve op til målsætningerne.
Fru Elisabeth Arnold var inde på problemet omkring Frederikssundsagen, hvor anklagemyndigheden smølede kraftigt, og der kunne det jo være, hvis man satte sig nogle målsætninger, at det kunne være med til at sikre en bedre prioritering af ressourcerne på området.
Det kræver efter vores opfattelse også, at vi får langt bedre ressourcer til kriminalforsorgen i frihed, så der i hele den del af kriminalforsorgens arbejde, der handler om perioden op til en retssag og efter, at en person er blevet dømt, er de ressourcer, der skal bruges, i stedet for som i dag, hvor de er fuldstændig udsultet.
Så er der selvfølgelig hele den del, der handler om kommunernes arbejde i sagerne, som vi jo normalt ikke ser så meget på fra Retsudvalgets side, og jeg synes det er godt, at det kommer med ind i debatten her.
Hr. Helge Adam Møller sagde, at der var blevet fremlagt en kommunalreform af regeringen.
Det kan jo godt være, at jeg har været uopmærksom - nu er jeg også kommunalordfører - men jeg har altså ikke opdaget, at der er fremlagt en kommunalreform, og jeg har heller ikke hørt, at nogle andre har fået præsenteret en sådan.
Men det kan selvfølgelig være, at den ligger internt i regeringen, og så kunne det da være spændende at høre noget om, hvad det har af betydning på det her område.
Jeg synes, det kunne være vældig positivt, hvis vi havde ordentlig tid til at diskutere en strukturreform og se på, hvad vi kunne gøre på det her område for at få en bedre sammenhæng i forhold til den del af arbejdsopgaven, der drejer sig om at forebygge kriminalitet, og også at tage sig af dem, der bliver dømt, og som skal ud efter endt afsoning osv.
Hvordan får vi et bedre samspil mellem den sociale del af opgaven og så den del, der ligger under Justitsministeriet?
Hvordan får vi det til at hænge sammen?
Hvordan sikrer vi, at de myndigheder snakker sammen?
Hvordan sikrer vi i de konkrete sager, at der bliver fulgt op?
Det synes jeg var spændende hvis vi kunne diskutere i forbindelse med en strukturreform, og det håber jeg at der bliver mulighed for.
Det ser det desværre ikke ud til med de tidsplaner, regeringen har lagt, men jeg synes da, at vi fra Retsudvalgets side skal prøve at se, om ikke det var muligt, at vi kunne få den debat og bruge det som indspark i strukturdebatten.
Men som sagt støtter vi intentionerne i forslaget og synes, det kunne være et godt arbejdsredskab med en målsætning for tidsfrister.